《盂兰盘日西来庵礼舍利》
明代·陈子升

金作浮图藏舍利，师僧请出众人观。生天直用时时切，消业回人世世难。

惊眼威神灯外转，彻心悲涕水中寒。病身礼罢空行院，为指芭蕉在药栏。

作者简介：（1614—1673）明末清初广东南海人，字乔生。陈子壮弟。明诸生。南明永历时任兵科右给事中，广东陷落后，流亡山泽间。工诗善琴。有《中洲草堂遗集》。